b'\n_START_ARTICLE_\nMuseu Agbar de les Aig\xc3\xbces\n_START_SECTION_\nBreu hist\xc3\xb2ria\n_START_PARAGRAPH_\nLa Central Cornell\xc3\xa0 d\xe2\x80\x99Aig\xc3\xbces de Barcelona \xc3\xa9s un empla\xc3\xa7ament privilegiat per acollir un museu dedicat a l\xe2\x80\x99aigua. L\xe2\x80\x99aq\xc3\xbc\xc3\xadfer del riu Llobregat \xc3\xa9s l\xe2\x80\x99origen i la ra\xc3\xb3 de ser d\xe2\x80\x99aquesta estaci\xc3\xb3 d\xe2\x80\x99extracci\xc3\xb3 i bombament d\xe2\x80\x99aigua, que es va inaugurar l\xe2\x80\x99any 1909, i que des d\xe2\x80\x99aleshores, no ha deixat de funcionar mai. Avui, l\xe2\x80\x99aigua subterr\xc3\xa0nia representa nom\xc3\xa9s una petita part del total que se subministra des de la Central, per\xc3\xb2 continua sent un recurs imprescindible per a l\xe2\x80\x99abastament de Barcelona i els municipis de la seva \xc3\xa0rea metropolitana. _NEWLINE_El fet que la Central Cornell\xc3\xa0 sigui avui dia una ind\xc3\xbastria en funcionament fa del Museu un exemple de patrimoni hist\xc3\xb2ric ben conservat i alhora actiu, que s\xe2\x80\x99ha sabut adaptar als nous temps. La maquin\xc3\xa0ria original que avui forma part de l\xe2\x80\x99exposici\xc3\xb3 permanent del museu s\xe2\x80\x99ha preservat pr\xc3\xa0cticament intacta gr\xc3\xa0cies al bon ofici i la perseveran\xc3\xa7a dels professionals i els responsables d\xe2\x80\x99Aig\xc3\xbces de Barcelona al llarg d\xe2\x80\x99un segle.\n_START_SECTION_\nUna joia del modernisme industrial\n_START_PARAGRAPH_\nL\xe2\x80\x99exposici\xc3\xb3 permanent del Museu Agbar de les Aig\xc3\xbces s\xe2\x80\x99ubica a l\xe2\x80\x99interior de l\xe2\x80\x99edifici modernista projectat per l\xe2\x80\x99arquitecte Josep Amarg\xc3\xb3s i Samaranch (1848-1919) a Cornell\xc3\xa0 de Llobregat. El rigor constructiu i la cura pel detall s\xc3\xb3n probablement les caracter\xc3\xadstiques fonamentals de les tres naus projectades per l\xe2\x80\x99arquitecte Josep Amarg\xc3\xb3s i Samaranch el 1905, i inaugurades el 1909. La ra\xc3\xb3 de ser d\xe2\x80\x99aquest edifici respon a la voluntat d\xe2\x80\x99Aig\xc3\xbces de Barcelona de crear la central elevat\xc3\xb2ria d\xe2\x80\x99aigua potable m\xc3\xa9s eficient. Cadascuna de les naus conserva actualment una mostra representativa i en perfecte estat de la instal\xc2\xb7laci\xc3\xb3 hidr\xc3\xa0ulica de vapor origin\xc3\xa0ria._NEWLINE_L\xe2\x80\x99arquitectura modernista tamb\xc3\xa9 es pot apreciar en les antigues cases dels treballadors i en la xemeneia, de 50 metres d\xe2\x80\x99al\xc3\xa7ada.\n_START_SECTION_\nL\xe2\x80\x99exposici\xc3\xb3 permanent\n_START_PARAGRAPH_\nActualment, l\xe2\x80\x99edifici d\xe2\x80\x99Amarg\xc3\xb3s acull l\xe2\x80\x99exposici\xc3\xb3 permanent del Museu, que ofereix una mirada pluridisciplin\xc3\xa0ria de l\xe2\x80\x99aigua (tecnol\xc3\xb2gica, cient\xc3\xadfica, hist\xc3\xb2rica i ambiental), i que combina el patrimoni industrial amb elements audiovisuals i interactius._NEWLINE_L\xe2\x80\x99interior de les tres naus d\xe2\x80\x99aquest edifici, que reben el nom de Sala de Calderes, Sala de l\xe2\x80\x99Electricitat i Sala de M\xc3\xa0quines, ens descobreix un patrimoni industrial de primer ordre: la instal\xc2\xb7laci\xc3\xb3 hidr\xc3\xa0ulica de vapor, destinada a produir l\xe2\x80\x99energia necess\xc3\xa0ria per moure les bombes del pou Fives Lille, i les grans bombes d\xe2\x80\x99impulsi\xc3\xb3, encarregades de fer arribar l\xe2\x80\x99aigua a totes les aixetes._NEWLINE_L\xe2\x80\x99exposici\xc3\xb3 permanent tra\xc3\xa7a un recorregut per la hist\xc3\xb2ria de l\xe2\x80\x99abastament a la ciutat de Barcelona i la seva \xc3\xa0rea metropolitana a trav\xc3\xa9s d\xe2\x80\x99objectes i documents que dialoguen amb m\xc3\xb2duls interactius que exemplifiquen invents ideats al llarg del temps per obtenir aigua. A m\xc3\xa9s, s\xe2\x80\x99acosta a les qualitats organol\xc3\xa8ptiques, a aspectes relacionats amb la higiene i la salut o a la f\xc3\xadsica i la qu\xc3\xadmica de l\xe2\x80\x99aigua._NEWLINE_L\xe2\x80\x99any 2010 el museu va ser el primer de l\xe2\x80\x99Estat espanyol que reb\xc3\xa9 el premi Micheletti Award, considerat un dels m\xc3\xa0xims guardons europeus de museologia. El jurat va destacar el valor del patrimoni industrial conservat i exposat en paral\xc2\xb7lel amb la maquin\xc3\xa0ria actual en funcionament, la dinamitzaci\xc3\xb3 cultural i expositiva del patrimoni, la forta vocaci\xc3\xb3 educativa que desenvolupa el Museu Agbar de les Aig\xc3\xbces, i la mirada calidosc\xc3\xb2pica i rigorosa al voltant de l\xe2\x80\x99aigua des del punt de vista cient\xc3\xadfic, mediambiental, hist\xc3\xb2ric, social, \xc3\xa8tic i humanista.'